নিউজ ডেস্ক, বাংলাদেশনিউজ২৪x৭.কম;  বুধবার রাতে পৃথক সড়ক দূর্ঘটনায় ২জন নিহত ও ১ জন আহত হয়েছেন।  পুলিশ জানায়, বুধবার রাত ২টায় রংপুর জেলার পীরগঞ্জ উপজেলা এলাকায় দুটি ট্রাক মুখোমুখি সংঘর্ষে দূর্ঘটনা ঘটে। এসময় গরু ব্যবসায়ী সাইফুল ইসলাম (৩৫) গুরুতর আহত হন। তাকে বগুড়া  শহীদ জিয়াউর রহমান মেডিকেল কলেজ (শজিমেক) হাসপাতালে ভর্তি করা হলে গতকাল সকাল ৮ টায় মারা যান। তিনি সিরাজগঞ্জ জেলার উল্লাপাড়া উপজেলার চরগোছর পাড়ার মৃত আব্দুস সাত্তারের ছেলে।  অপরদিকে বুধবার রাত প্রায় ১২টায় হলুদ বহনকারী একটি ট্রাক (রংপুর ন- ১১-০১৭৬) সৈয়দপুর থেকে নাটোর যাবার পথে বগুড়ার শাজাহানপুর উপজেলার জোড়াবটতলা নামক স্থানে চালক নিয়ন্ত্রন হারালে রাস্তার পাশের খাদে পড়ে দূর্ঘটনা কবলিত হয়। এসময় দুজন আহত হন। তাদেরকে বগুড়া শহীদ জিয়াউর রহমান মেডিকেল কলেজ হাসপাতালে ভর্তি করা হয়। সেখানে হলুদ ব্যবসায়ী ইয়ার আলী (৪০)  মারা গেছেন। তিনি নাটোর জেলা সদরের কালাবাড়িয়ার মৃত রাফির ছেলে। আহত অপরজন হলেন, ট্রাকের হেলপার দিনাজপুর জেলার চিরিবন্দর উপজেলার পলাশবাড়ি গ্রামের মৃত ফালগুনার ছেলে আব্দুর রশিদ(৩৫) ।   এ ব্যাপারে পীরগঞ্জ ও শাজাহানপুর থানায় ইউডি মামলা হয়েছে।  বাংলাদেশনিউজ২৪x৭.কম/এমএ/এসএকে.